Dragi učenici, na početku evo točnih odgovora jučerašnjega zadatka.

**Glagoli u futuru prvom podcrtani su i napisani crvenom bojom.**

Brezovo stabalce strepilo je pred naletom jeseni. Bojalo se studenih

vjetrova koji će mu otkinuti lišće. Bojalo se da će s lišćem i ono uvenuti

i da će ga vjetar odnijeti.

Jesen joj reče: „Ja sam jesen i nisam strašna! Sad sam još slatka,

darežljiva plodovima i zlatna. Poslije ću se promijeniti u kišnu i tužnu.

Ali tebi ću ostaviti jedan listić na grani. Imat ćeš ga kao zlatan broš.“

Nadam se da ste uspješno riješili zadatak.

Danas ćemo malo vježbati futur prvi. **Prije vježbanja tko želi i onaj komu nije jasan futur prvi, može pogledati videolekciju *Futur prvi* na sljedećoj poveznici:**

<https://youtu.be/eQLWuuvdNl8>

**Samo odgledajte videolekciju, domaću zadaću koja je zadana na kraju videolekcije ne trebate pisati, dobit ćete ju na kraju, iza zadataka za vježbanje.**

**Evo nekoliko zadataka koje riješite kao da ste na satu. Točne odgovore dobit ćete u ponedjeljak.**

**1. Prepiši rečenice tako da glagole u prezentu zamijeniš glagolima u futuru**

**prvom.**

(*Proviri*) \_\_\_\_\_\_\_\_\_\_\_\_\_\_\_\_\_\_\_\_žuti jaglac iz trave.

(*Zatreperi*) \_\_\_\_\_\_\_\_\_\_\_\_\_\_\_\_\_\_\_\_ radosno lišće mladih breza.

Glasnije (*zažubori*) \_\_\_\_\_\_\_\_\_\_\_\_\_\_\_\_\_\_\_\_\_ potok.

Iz daleka gaja (*odjekne*) \_\_\_\_\_\_\_\_\_\_\_\_\_\_\_\_\_\_\_\_ cik ptice.

Zemlja (*se budi*) \_\_\_\_\_\_\_\_\_\_\_\_\_\_\_\_\_\_\_\_\_\_ iz zimskoga sna.

To (*je*) \_\_\_\_\_\_\_\_\_\_\_\_\_\_\_\_\_\_\_\_\_\_\_\_ proljeće.

(*Pođeš*) \_\_\_\_\_\_\_\_\_\_\_\_\_\_\_\_\_\_\_\_\_\_ u zagorski voćnjak pa (*se učini*) \_\_\_\_ ti se

\_\_\_\_\_\_\_\_\_\_\_\_\_\_\_\_\_\_\_ da si ušao u svijet bajke.

(prema tekstu *Proljeće u zagorskim voćnjacima* G.Krkleca)

**2. Zadatak ima dva dijela.**

* **Zadane rečenice napiši kao upitne pomoću čestice *li*.**
* **Zadane rečenice napiši kao niječne.**

a) Mačak će se popeti na orah.

b) Uživat ćeš u zagorskim voćnjacima.

c) Trčat ćete u prirodi.

**3. Napiši točno sljedeće pogrešno napisane rečenice.**

a) Da li ćeš me još što pitati?

b) Dijete će ti mahnut ispruženom rukom.

c) Ne ćeš htjeti otići.

d) Poć ćeš sa mnom u voćnjak.

e) Ispričati ću vam svoju priču.

Kad riješite ove zadatke, otiđite u *Teams* u kanal *Hrvatski jezik* i umjesto lajkanja napišite dvije-tri rečenice u futuru prvom u kojima ćete napisati što ćete prvo napraviti kad ova opasnost od koronavirusa prođe i kad ponovno budemo mogli izići iz svojih domova.

Evo moga primjera: Prvo ću otići na šišanje.

**Domaća zadaća za ponedjeljak ­– riješiti u radnoj bilježnici na str.53. i 54. zadatke od 1. do 5.**

**Točne odgovore i ovih zadataka dobit ćete u ponedjeljak.**